อำลา
รังสรรค์ ศรีวรศาสตร์ ปลัดกระทรวงการคลัง ทิ้งทวนงานเลี้ยงเกษียณเมื่อสัปดาห์ที่ผ่านมา โดยมีผู้บริหารและเจ้าหน้าที่กระทรวงการคลัง มาร่วมงานจำนวนมากและบรรยากาศก็เป็นไปอย่างอบอุ่น
21 ก.ย. 2558

รังสรรค์ ศรีวรศาสตร์ ปลัดกระทรวงการคลัง ทิ้งทวนงานเลี้ยงเกษียณเมื่อสัปดาห์ที่ผ่านมา โดยมีผู้บริหารและเจ้าหน้าที่กระทรวงการคลัง มาร่วมงานจำนวนมากและบรรยากาศก็เป็นไปอย่างอบอุ่น
งานนี้ถือว่าจัดเต็ม อาหารอร่อยจากทุกมุมเมือง การแสดงทั้งดนตรี และการแสดงจัดกันมาสุดกำลังที่จะหามาได้
ไฮไลต์อยู่ที่การกล่าวอำลาของท่านปลัด ที่ฝากถึงข้าราชการทุกคนให้ทุ่มเททำงานเพื่อประเทศ อย่าคิดเล็กคิดน้อย เพราะหากเราตั้งใจทำดีสักวันก็จะได้ผลตอบแทนกลับมาดีเช่นกัน
ไม่รู้ว่าท่านปลัดยกตัวอย่างจากชีวิตจริงหรือเปล่า เพราะสมัยยังเป็นข้าราชกรมสรรพากรในต่างจังหวัดต้องเดินทางไปตรวจเก็บภาษี เครื่องไม้เครื่องมือรถราของหน่วยราชการก็ไม่ได้มีมาก ท่านปลัดก็เสียสละขับรถของท่านไปเอง เติมน้ำมันเอง โดยไม่กลับมาเบิกหลวง เรียกว่าทุ่มเทเกินร้อยทำเพื่อชาติเต็มกำลัง
จึงไม่น่าแปลกใจว่า ท่านรังสรรค์ ได้อำลาตำแหน่งเกษียณในตำแหน่งปลัดกระทรวง ซึ่งเป็นตำแหน่งสูงสุดของชีวิตข้าราชการ เรียกได้ว่า “บุญพา วาสนาส่ง” นั่นเอง